Broj: 711-I-2030-M-362/22-02-21

Zagreb, 26. kolovoza 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3., Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev obveznice Andree Miškulin, ravnateljice Ustanove za zdravstvenu njegu u kući Grada Zagreba,** za davanjem mišljenja Povjerenstva,na 183. sjednici, održanoj 26. kolovoza 2022., daje sljedeće

 **MIŠLJENJE**

**Obveznica Andrea Miškulin, ravnateljica Ustanove za zdravstvenu njegu u kući Grada Zagreba, ne može uz plaću za obnašanje navedene javne dužnosti primati naknadu troškova sistematskog pregleda od strane tijela u kojem obnaša dužnost, jer se ne radi o stvarnim troškovima obnašanja javne dužnosti i isto bi predstavljalo primitak dodatne naknade za poslove obnašanja javne dužnosti, što je obveznicima zabranjeno člankom 7. stavkom 1. točkom d) ZSSI-a.**

Obrazloženje

Zahtjev za davanjem očitovanja Povjerenstva podnijela je Andrea Miškulin, ravnateljica Ustanove za zdravstvenu njegu u kući Grada Zagreba.U Povjerenstvu zahtjev je zaprimljen 16. kolovoza 2022. pod poslovnim brojem 711-U-7303-M-362/22-01-5, povodom kojeg se vodi predmet broj M-362/22.

 Člankom 3. stavkom 1. podstavkom 65. ZSSI-a propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici u smislu navedenog Zakona te je stoga Andrea Miškulin ravnateljica Ustanove za zdravstvenu njegu u kući Grada Zagreba, kojoj je osnivač Grad Zagreb, dužna postupati sukadno odredbama ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

U zahtjevu obveznica navodi da je ravnateljica Ustanove za zdravstvenu njegu u kući Grada Zagreba. Nadalje navodi da je prema Temeljnom kolektivnom ugovoru za javne službenike („Narodne novine“, broj 56/22.), ustanova u kojoj obnaša dužnost obvezna redovito organizirati sistematske zdravstvene preglede za sve svoje djelatnike te je u tu svrhu provela natječaj.

 Obveznica traži mišljenje Povjerenstva može li pristupiti sistematskom zdravstvenom pregledu kao i svi zaposlenici Ustanove ili se za nju isto smatra sukobom interesa.

Sukladno članku 7. točki d) ZSSI-a, obveznicima je zabranjeno primiti dodatnu naknadu za poslove obnašanja javnih dužnosti. Prema članku 5. stavku 2. ZSSI/21-a, plaća obveznikaje svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Zakonska odredba koja se odnosi na primitak dodatnih naknada obvezuje sve zakonske obveznike, neovisno o tome koju dužnost iz članka 3. stavaka 1. ili 2. ZSSI-a obnašaju.

Povjerenstvo polazeći od članka 5. stavka 1. točki 2. ZSSI-a kojom je propisano da se plaćom obveznika ne smatra naknada putnih, ali i drugih troškova za obnašanje javne dužnosti, a vezano za članak 7. točku d) Zakona kojom je zabranjeno primiti dodatnu naknadu za obnašanje javne dužnosti, tumači da obveznik istodobno uz primanje plaće može primiti i druge naknade stvarnih troškova povezanih s obnašanjem javne dužnosti, jer se ne radi o zabranjenom primitku iz navedene zakonske odredbe, pri čemu obveznik ima pravo na ove isplate ako je to ugovorom ili nekim drugim aktom određeno.

Naknade drugih troškova za obnašanje javne dužnosti odnose se primjerice na dnevnice za službeno putovanje u tuzemstvu i inozemstvu, naknade troškova prijevoza na posao i s posla mjesnim i/ili međumjesnim prijevozom, naknade prijevoznih troškova na službenom putovanju, naknade za korištenje privatnog automobila u službene svrhe, novčane paušalne naknade za podmirivanje troškova prehrane, te naknade troškova smještaja u svezi s radnim odnosom (režijski troškovi, najamnina), te obveznik može koristiti stanove, prijevozna sredstva, računala i mobitel, koji su u vlasništvu poslodavca ili ih isti čini dostupnim obvezniku temeljem nekog drugog pravnog osnova (npr. leasing vozila).

Međutim, obveznici nemaju pravo na plaćanje troškova sistematskog zdravstvenog pregleda od pravne osobe u kojoj obnašaju dužnost za vrijeme trajanja radnog odnosa, jer se ne bi radilo o naknadi stvarnih troškova povezanoj sa obnašanjem javne dužnosti, već o dodatnoj naknadi za poslove obnašanja javne dužnosti.

Slijedom navedenog, Andrea Miškulin, ravnateljica Ustanove za zdravstvenu njegu u kući Grada Zagreba ne može uz plaću za obnašanje navedene javne dužnosti primati naknadu troškova sistematskog pregleda, jer se ne radi o troškovima vezanima za obnašanje javne dužnosti, te bi isto predstavljalo primitak dodatne naknade za poslove obnašanja navedene javne dužnosti, što je obveznicima zabranjeno člankom 7. stavkom 1. točkom d) ZSSI/21-a.

Slijedom navedenog Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznica Andrea Miškulin, elektroničkom dostavom
2. Objava na internetskoj stranici Povjerenstva
3. Pismohrana